Kid Ory

Edward „Kid“ Ory (* 25. Dezember 1886 in LaPlace, Louisiana; † 23. Januar 1973 up Hawaii, bisett in New Orleans) weer en US-amerikaansch Jazz-Musiker.

Nah sien Instieg in de Musik as Banjospeler un Versöök up dat Kornett wurr he stilbildend Basuunist vun de New Orleans Jazz. Eerst Profiuptreden harr he all mit knapp teihn Johren. He speel de typisch „Tailgate Trombone“, bi de de Toogbasuun de Melodielinien vun de Trompet mit kört Phrasen rhythmisch kontrasteert un begleit; typisch sünd hier de uptaktigen Glissandi.

Van 1912 bit 1919 weer he Baas vun de populärste Band in ganz New Orleans. Völ Musiker vun den „Hot Jazz“ hebbt in disse Tiet mit Ory speelt, dorünner King Oliver, de jung Louis Armstrong, de Oliver ersett hett, Johnny Dodds, Punch Miller, Sidney Bechet un Jimmie Noone.

1919 truck Ory up Anraden vun sien Dokter in dat warmere Kalifornien. Tosommen mit anner New Orleans-Musikern speel he denn ünner de Naam „Kid Ory’s Creole Orchestra“ an de Westküst. 1922 weer se de eerst swaart Band, de en Schallplatt upnommen hett (allerdings ünner dat Pseudonym „Spike’s Seven Pods of Pepper Orchestra“), ünner annern mit de  Kompositschonen' „Ory’s Creole Trombone“ un de „Society Blues“.

1925 truck Ory wieder nah Chicago un speel dor regelmatig mit King Oliver, Louis Armstrongs „Hot Five“ un „Hot Seven“, Jelly Roll Morton un eenig anner Bands ut de Ümgegend, as bi Boyd Atkins. Während de Depression truck sück Ory wietgahnd vun de Musikszene torüch un bedreev mit sien Bröer en Höhnerfarm. In’ Tosommenhang mit de  Dixieland-Revival vun de 1940er hett he 1943 sien „Creole Orchestra“ weer upleven laaten (ünner annern mit Jimmie Noone) un weer aktiv as Livemusiker un bi Plattenupnahmen bit to sien endgültigen Rücktoog ut de Musik in dat Johr 1966. 

 Wichtig Kompositschonen 
 Muskrat Ramble
 Ory’s Creole Trombone

Ehrungen
 1986 wurr he in de Big Band and Jazz Hall of Fame upnommen. 

 Weblenken 
 Kid Ory in de Katalog vun dat Düütsche Musikarchiv
 Kid Ory in de Katalog vun de Deutsche Nationalbücherei
 Personennaamdatei

Kategorie:Jazzmusiker
Kategorie:Börger von de USA
Kategorie:Mann
Kategorie:Boren 1886
Kategorie:Storven 1973